S-197/2014

Mál þetta, sem dómtekið var þann 27. janúar sl., er höfðað af sýslumanninum á Akureyri, síðan lögreglustjóranum á Norðurlandi eystra og loks af héraðssaksóknara, með eftirfarandi ákærum á hendur Á og É, afplánunarfanga.

1. Gegn ákærða Á 13. nóvember 2014;

„fyrir umferðarlagabrot, með því að hafa aðfaranótt fimmtudagsins 2. október 2014 ekið bifreiðinni [...], undir áhrifum fíkniefna, (í blóðsýni sem tekið var úr ákærða vegna rannsóknar málsins mældist amfetamín 40 ng/ml., og í þvagsýni úr honum mældist MDMA, metamfetamín og tetrahýdrókannabínólsýra) og sviptur ökurétti, frá verslunarmiðstöðinni Kaupangi við Mýrarveg á Akureyri, um Mýrarveg og vestur Þingvallastræti, að gatnamótum Þingvallastrætis og Dalsbrautar, þar sem lögreglan gaf honum merki með forgangsljósabúnaði lögreglubifreiðarinnar að stöðva aksturinn, sem hann sinnti ekki heldur ók yfir gatnamótin á móti rauðu ljósi og jók hraðann og ók áfram eftir Þingvallastrætinu, uns hann kom að gatnamótum Þingvallastrætis og Skógarlundar, þar sem hann ók aftur yfir gatnamót á móti rauðu ljósi og ók síðan suður Skógarlund, uns hann kom að hringtorgi á gatnamótum Skógarlundar og Dalsbrautar, þar sem hann fór heilan hring og ók til baka norður Skógarlund, uns hann stöðvaði bifreiðina á bak við hús nr. 1 í Viðjulundi, og fyrir að aka á greindri ökuleið um Skógarlund á 90 kílómetra meðalhraða á klukkustund, en á þessari leið er leyfilegur hámarkshraði 30 kílómetrar.

Telst þetta varða við 1. mgr. og 3. mgr. 5. gr., 1. mgr., sbr. 4. mgr., 37. gr., 1. mgr., sbr. 2. mgr. 45. gr. A og 1. mgr. 48. gr., sbr. 1. mgr. 100. gr. umferðarlaga nr. 50, 1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, með síðari breytingum.“

2. Gegn ákærða Á 24. nóvember 2014;

„fyrir umferðarlagabrot, með því að hafa laugardagskvöldið 18. október 2014 ekið bifreiðinni [...], sviptur ökurétti og undir áhrifum fíkniefna, (í blóðsýni sem tekið var úr ákærða vegna rannsóknar málsins mældist amfetamín 295 ng/ml.) austur Þingvallastræti á Akureyri og skömmu síðar suður Túngötu og Skipagötu og síðan vestur Ráðhústorg gegn einstefnu sem er þar á gatnamótunum og síðan norður Brekkugötu þar sem hann stöðvaði við hús nr. 7.

Telst þetta varða við 1. mgr. 5. gr., 1. mgr., sbr. 2. mgr., 45. gr. A og 1. mgr. 48. gr., sbr. 1. mgr. 100. gr. umferðarlaga nr. 50, 1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, með síðari breytingum.“

3. Gegn ákærða Á 16. janúar 2015;

„fyrir umferðarlagabrot, með því að hafa miðvikudagskvöldið 15. nóvember 2014 ekið bifreiðinni [...], sviptur ökurétti og undir áhrifum fíkniefna, (í þvagsýni sem tekið var vegna rannsóknar málsins mældist amfetamín og tetrahýdrókannabínólsýra) frá versluninni 10/11 við Borgarbraut á Akureyri, um Borgarbraut, Glerárgötu, Drottningarbraut og Suðurbrú, þar sem lögreglan stöðvaði akstur hans.

Telst þetta varða við 1. mgr., sbr. 2. mgr., 45. gr. A og 1. mgr. 48. gr., sbr. 1. mgr. 100. gr. umferðarlaga nr. 50, 1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, með síðari breytingum“.

4. Gegn ákærða Á 16. september 2015;

„fyrir fíkniefnalagabrot, með því að hafa aðfaranótt þriðjudagsins 2. júní 2015, verið með í vörslum sínum 99,46 grömm af marihuana í bifreiðinni [...], en lögreglan á Vesturlandi fann efnin í farangursrými bifreiðarinnar þegar akstur hennar var stöðvaður á Vesturlandsvegi við Skipanes í Hvalfjarðarsveit.

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65/1974, með síðari breytingum og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efni því, sem lögreglan lagði hald á og tilgreind eru í efnaskrá nr. 30.376, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001“.

5. Gegn ákærðu báðum 9. október 2015;

„fyrir fíkniefnalagabrot, með því að hafa mánudaginn 20. apríl 2015, verið með í sameiginlegum vörslum sínum á þáverandi heimili ákærða [Á], að [...], 54,55 grömm af amfetamíni og 11,92 grömm af marihuana, en amfetamínið hugðist ákærði [É] selja á Akureyri og nágrenni.

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65/1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærðu verði dæmdir til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 30.107 og haldlagða grammavog, samkvæmt 6. mgr. og 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001“.

6. Gegn ákærða, É 6. október 2015;

„fyrir fíkniefnalagabrot, með því að hafa þriðjudagskvöldið 14. júlí 2015, verið með í sínum vörslum 1,32 grömm af amfetamíni þegar lögreglan hafði afskipti af honum í íbúð nr. 202 [...] á Akureyri.

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65/1974, með síðari breytingum og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efni því, sem lögreglan lagði hald á og tilgreind eru í efnaskrá nr. 30.676, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001“.

7. Gegn ákærða É, 20. janúar 2016

,,fyrir eftirtalin hegningarlagabrot framin á Akureyri árið 2015:

A. Húsbrot.

I. (316-2015-2469)

[...]

B. Þjófnaður.

II. (316-2015-2699)

Með því að hafa skömmu eftir miðnætti miðvikudaginn 6. maí, stolið 15.000-, krónum út af debetkortareikningi [A], Akureyri, með því að nota debetkort í hans eigu sem ákærði hafði stolið á heimili [A] kvöldið áður, en fjárhæð þessari náði ákærði út af reikningnum með því að nota kortið í hraðbanka í verslun Samkaupa/Strax við Borgarbraut á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

C. Fjársvik.

III.  (316-2015-6992)

Með því að hafa mánudaginn 15 júní, svikið 30.000- krónur af [B], með því auglýsa til sölu inneignarnótu í versluninni Elkó að fjárhæð 40.000- krónur á vefsíðunni Bland.is og fengið hann þannig til að millifæra ofangreinda upphæð inn á reikning sinn, en aldrei látið af hendi nokkra inneignarnótu, enda hafði hann enga slíka til ráðstöfunar.

Telst þetta varða við 248. gr. almennra hegningarlaga nr. 19, 1940.

IV. (316-2015-7008)

[...]

V.  (317-2015-2918)

Með því að hafa miðvikudaginn 22. júlí, svikið 25.000- krónur af [C], með því að setja sig í samband við hann vegna auglýsingar sem [C] hafði sett inn á heimasíðu Bland.is, þar sem hann óskaði eftir að kaupa palllok á Ford Explorer bifreið og lofað að selja honum slíkt lok fyrir 50.000- krónur og fengið hann til að greiða helminginn af kaupverðinu inn á reikning sinn, sem tryggingu áður en hann sendi honum lokið, sem aldrei kom til kaupandans enda hafði ákærði ekkert slíkt lok til ráðstöfunar.

Telst þetta varða við 248. gr. almennra hegningarlaga nr. 19, 1940.

VI. (007-2015-4951)

Með því að hafa sunnudaginn 23. ágúst, svikið tölvu af gerðinni Dell Inspiron með skjá og tilheyrandi búnaði út úr [D], sem hafði auglýst hana til sölu á heimasíðu Bland.is, en ákærði hafði lofað að greiða honum 50.000- krónur fyrir tölvuna og fengið [D] þannig til að senda honum tölvuna frá Reykjavík til Akureyrar, en greiddi síðan aldrei fyrir hana.

Telst þetta varða við 248. gr. almennra hegningarlaga nr. 19, 1940.

VII. (313-2015-20476)

Með því að hafa, föstudaginn 28. ágúst, svikið 100.000- krónur út úr [E], en ákærði hafði auglýst til sölu 4 lítið notuð heilsársdekk af stærðinni 245/75 R16 á heimasíðu Bland.is, sem [E] vildi kaupa af honum fyrir 40.000- krónur og skömmu síðar í samskiptum þeirra vegna þessara viðskipta boðist til að selja [E] önnur fjögur, nánast ný sumardekk fyrir 60.000- krónur, en [E] millifærði fjárhæðina í tveimur greiðslum inn á reikning ákærða og fyrir tilraun til fjársvika með því að hafa 30. ágúst reynt að svíkja 10.000-, krónur út úr [E] til viðbótar, vegna flutningskostnaður á umræddum 8 dekkjum frá Reykjavík til Borgarness, en þá hafði ákærði sagt [E] að hann væri búinn að senda dekkin til Reykjavíkur, en ákærði var aldrei með slík dekk til ráðstöfunar.

Telst þetta varða við 248. gr. og 20. gr. almennra hegningarlaga nr. 19, 1940.

VIII. (007-2015-44803)

Með því að hafa mánudaginn 27. júlí, svikið 12.500- krónur af [F], með því að auglýsa til sölu úlpu á heimasíðu Bland.is og fengið [F] til að leggja ofangreinda upphæð inn á reikning sinn, en það var helmingur kaupverðsins og eftirstöðvar kaupverðsins áttu að greiðast þegar úlpan kæmi til kaupanda, sem var aldrei, enda var ákærði ekki með neina úlpu til ráðstöfunar.

Telst þetta varða við 248. gr. almennra hegningarlaga nr. 19, 1940.

IX. (317-2015-3642)

Með því að hafa laugardaginn 12. september, svikið 24.000- krónur af [G], með því að setja sig í samband við hana eftir að hún hafði auglýst á heimasíðu Bland.is, eftir miðum á leik Íslands/Lettlands í undankeppni EM, sem leikinn var 10. október og fengið hana til að leggja ofangreinda fjárhæð inn á reikning sinn, sem átti að vera andvirði 4 miða á leikinn, en ákærði hafði enga miða til ráðstöfunar á leikinn og [G], fékk aldrei neina miða frá ákærða.

Telst þetta varða við 248. gr. almennra hegningarlaga nr. 19, 1940.

X. (318-2015-11948)

Með því að hafa miðvikudaginn 21. október, svikið 35.000- krónur af [H], með því að setja sig í samband við hann eftir að hann auglýsti á heimasíðu Bland.is, eftir afturhjólbörðum á dráttarvél og sagst eiga slík dekk sem hann gæti selt honum á 20.000- krónur og skömmu síðar haft aftur samband við hann og boðist til að selja honum líka framdekk á dráttarvélina fyrir 15.000- krónur, og fengið hann þannig til að millifæra fyrrgreindar fjárhæðir inn á reikning sinn, en ákærði hafði aldrei slík dekk til ráðstöfunar.

Telst þetta varða við 248. gr. almennra hegningarlaga nr. 19, 1940.

XI. (008-2015-8046)

Með því að hafa föstudaginn 19. júní, svikið 15.000- krónur af [I], með því að svara auglýsingu hans á heimasíðu Bland.is, þar sem [I] óskaði eftir að kaupa stýri sem notast við tölvuleiki og lofað að selja honum slíkt stýri fyrir nefnda fjárhæð og með því fengið hann til að millifæra fjárhæðina inn á reikninginn sinn, en síðan aldrei afhent neitt tölvuleikjastýri enda hafði hann slíkt aldrei til ráðstöfunar.

Telst þetta varða við 248. gr. almennra hegningarlaga nr. 19, 1940.

XII. (007-2015-55764)

Með því að hafa föstudaginn 11. september, svikið 23.000- krónur af [J], með því að setja sig í samband við hann eftir að [J] auglýsti eftir að kaupa varahluti í bifreið af tegundinni Volkswagen Golf Mk 3, á vefsíðu Bland.is og lofað [J] að selja honum varahluti í bifreiðina fyrir nefnda fjárhæð með flutningskostnaði og með því fengið hann til að millifæra fjárhæðina inn á reikning sinn, en afhenti síðan aldrei neina varahluti enda hafði hann enga slíka til ráðstöfunar.

Telst þetta varða við 248. gr. almennra hegningarlaga nr. 19, 1940.

XIII. (317-2015-4097)

Með því að hafa í sunnudaginn 25. október, svikið 21.500- krónur af [K], með því að setja sig í samband við [K] eftir að hann auglýsti eftir að kaupa 15” felgur á Volvo XC 70, á vefsíðunni Bland.is og lofað að selja honum slíkar felgur fyrir nefnda fjárhæð með flutningskostnaði og þannig fengið hann til að millifæra fjárhæðina inn á reikning sinn, en afhenti síðan aldrei neinar felgur, enda hafði hann engar slíkar til ráðstöfunar.

Telst þetta varða við 248. gr. almennra hegningarlaga nr. 19, 1940.

XIV. (007-2015-48708)

Með því að hafa þriðjudaginn 18. ágúst, svikið 10.000- krónur af [L], með því að setja sig í samband við hana eftir að hún auglýsti eftir miðum á tónleika hljómsveitarinnar Of Monster and Men á vefsíðunni Bland.is og lofað henni að selja henni tvo miða á tónleikana og með því fengið [L] til að millifæra ofangreinda fjárhæð inn á reikning sinn, en afhenti henni síðan enga miða enda hafði hann enga slíka miða til ráðstöfunar.

Telst þetta varða við 248. gr. almennra hegningarlaga nr. 19, 1940.

XV. (007-2015-55794)

Með því að hafa fimmtudaginn 10. september, svikið 15.000- krónur af [M], með því að setja sig í samband við hana eftir að hún auglýsti eftir skólabókum á vefsíðunni Bland.is og sagt henni að hann ætti einmitt þær skólabækur sem hana vantaði og væri tilbúinn að selja henni þær fyrir ofangreinda fjárhæð, og þannig fengið [M] til að millifæra fjárhæðina á reikning sinn, en aldrei afhent henni neinar skólabækur, enda átti hann engar slíkar.

Telst þetta varða við 1. mgr. 248. gr. almennra hegningarlaga nr. 19, 1940.

XVI. (007-2015-57978)

Með því að hafa sunnudaginn 4. október, svikið I-phone 6 + síma að verðmæti 80.000- krónur af [N] með því að setja sig í samband við hana eftir að hún auglýsti símann til sölu á vefsíðunni Bland.is, og fengið hana til að senda sér símann frá Reykjavík til Akureyrar og greiða 2.700 krónur fyrir flutninginn á símanum, en ákærði greiddi síðan aldrei neitt fyrir símann og hafði á þeim tíma enga fjármuni til þess.

Telst þetta varða við 1. mgr. 248. gr. almennra hegningarlaga nr. 19, 1940.

XVII. (007-2015-60770)

Með því að hafa fimmtudaginn 29. október, svikið 25.000- krónur af [O], með því að setja sig í samband við hann eftir að hann auglýsti eftir afturhlera á bifreið af gerðinni Kia Sorento árgerð 2003 á vefsíðunni Bland.is og lofað honum að selja honum slíkan hlera og þannig fengið hann til að millifæra ofangreinda fjárhæð inn á reikning sinn, en síðan afhenti hann engan afturhlera, enda hafði hann engan slíkan hlera til ráðstöfunar.

Telst þetta varða við 1. mgr. 248. gr. almennra hegningarlaga nr. 19, 1940.

XVIII. (316-2015-6846)

Með því að hafa föstudaginn 16. október, svikið 20.000- krónur af [P], með því að setja sig í samband við [É] eftir að hann auglýsti eftir að kaupa tölvu með Windows 7 stýrikerfi á vefsíðunni Bland.is og lofað að selja honum slíka tölvu, og með því fengið hann til að millifæra ofangreinda fjárhæð inn á reikning sinn, en afhenti síðan enga tölvu, enda hafði hann enga tölvu til ráðstöfunar.

Telst þetta varða við 1. mgr. 248. gr. almennra hegningarlaga nr. 19, 1940.

XIX. (316-2015-7107)

Með því að hafa laugardaginn 31. október, svikið 25.000- krónur af [Q], með því að setja sig í samband við hana eftir að hún auglýsti eftir að kaupa frystikistu á vefsíðunni Bland.is og lofað að selja henni slíka kistu, og þannig fengið hana til að millifæra inn á sig ofangreinda fjárhæð, en síðan aldrei afhent neina frystikistu þar sem hann hafði enga slíka til ráðstöfunar.

Telst þetta varða við 1. mgr. 248. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkröfur:

1. [C], gerir bótakröfu á hendur ákærða að fjárhæð kr. 25.000-.

(Mál nr. 317-2015-2918)

2. [D] gerir bótakröfu á hendur ákærða að fjárhæð kr. 50.000-, með vöxtum samkvæmt 1. mgr. 8. gr. vaxtalaga frá 23. ágúst 2015 til 7. desember 2015, en síðan dráttarvöxtum samkvæmt 1. mgr. 6. gr., sbr. 9. gr., sömu laga til greiðsludags.

(Mál nr. 007-2015-49591)

3. [E] gerir bótakröfu á hendur ákærða að fjárhæð kr. 187.520-, með vöxtum samkvæmt 8. gr. laga nr. 38/2001, um vexti og verðtryggingu frá 28. ágúst 2015 til 28. september 2015, en síðan með dráttarvöxtum til greiðsludags. (Mál nr. 313-2015-20476)

4. [F], gerir bótakröfu á hendur ákærða að fjárhæð kr. 12.500-.

(Mál nr. 007-2015-44803)

5. [G] gerir bótakröfu á hendur ákærða að fjárhæð kr. 24.000-, auk vaxta samkvæmt 8. gr. vaxtalaga nr. 38, 2001 frá 12. september 2015, en síðan dráttarvöxtum samkvæmt 9. gr., sbr. III kafla vaxtalaga til greiðsludags.

(Mál nr. 317-2015-3642)

6. [H], gerir bótakröfu á hendur ákærða að fjárhæð kr. 35.000-.

(Mál nr. 318-2015-11948)

7. [R], gerir fyrir hönd ólögráða sonar síns [I] bótakröfu á hendur ákærða að fjárhæð kr. 15.000-.

(Mál nr. 008-2015-8046)

8. [L] gerir bótakröfu á hendur ákærða að fjárhæð kr. 10.000-, auk vaxta samkvæmt 1. mgr. 8. gr. laga um vexti og verðtryggingu nr. 38, 2001 frá 18 ágúst til 9. janúar 2016, síðan dráttarvöxtum samkvæmt 1. mgr. 6. gr., sbr. 9. gr. sömu laga til greiðsludags.

(Mál nr. 007-2015-48708)“

Með ákæru héraðssaksóknara 19. janúar 2016 á hendur ákærða É,

,,fyrir brot gegn valdstjórninni, með því að hafa að kvöldi föstudagsins 6. nóvember 2015, í íbúð D að [ ...] [svo!] á Akureyri, ógnað lögreglumönnunum [S] og [T] með hnífi og hótað að drepa þá. Ákærði varð ekki við ítrekuðum fyrirmælum lögreglumanna um að leggja frá sér hnífinn og leggjast í gólfið, heldur hélt áfram að ógna þeim með hnífnum, [...] en hörfaði er lögreglumennirnir beittu varnarúða.

Telst þetta varða við 1. mgr. 106. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Málin voru sameinuð.

Ákæruvaldið féll frá sakargiftum í köflum A og C IV í næstsíðast greindu ákærunni og hluta verknaðarlýsingar í síðastgreindu ákærunni. Er sá texti felldur brott hér að framan.

Ákærði É játar sök að öllu leyti að ákærum svo breyttum og samþykkir bótakröfur. Hann kveðst þó hafa verið einn með vörslur efna sem um getur í ákæru 9. október 2015 og segir meðákærða ekkert hafa um þau vitað.

Ákærði Á neitar sök. Hann tjáir sig ekki frekar um sakargiftir. Hann krefst þess að ákæru 16. október 2015 verði vísað frá dómi.

Kröfu ákærða É um frávísun málsins að því er hann varðar var hrundið með úrskurði 22. janúar sl.

I

Þann 2. október 2014, klukkan 00:08, voru lögregluþjónarnir U og V við umferðareftirlit og fengu tilkynningu um að ökumaður bifreiðarinnar ... væri í ,,annarlegu ástandi“. Þeir fundu bifreiðina skömmu síðar og gáfu stöðvunarmerki. Henni var þá ekið hægt gegn rauðu ljósi en síðan var hraðinn aukinn vestur Þingvallastræti og aftur ekið gegn rauðu ljósi við Skógarlund og beygt inn á þá götu. Barst eftirförin að Dalsbraut, þar sem farið var heilan hring á torgi og til baka um Skógarlund, uns stöðvað var við Viðjulund. Lagði ökumaður á flótta. Þekkti U hann sem ákærða Á. Hann fannst skömmu síðar sunnan við Lund.

Blóðsýni og þvagsýni voru tekin úr ákærða. Mældist í þvagsýninu amfetamín, MDMA, metamfetamín og tetrahýdrókannabínólsýra. Í blóðsýninu mældist amfetamín, 40 ng/ml.

U staðfesti frumskýrslu sína í málinu.

Þ staðfesti matsgerð.

Í lögregluskýrslu kemur fram að ökuréttindi séu ,,í lagi“. Mun hafa láðst að skrá það í gagnagrunn lögreglu að ákærði var sviptur ökurétti með dómi Héraðsdóms Austurlands 7. maí 2013 í tvö ár frá 15. maí 2013 að telja. Breytir það engu um sök ákærða.

Með vísan til þess sem rakið hefur verið leikur ekki skynsamlegur vafi á því að ákærði hefur gerst sekur um það atferli sem lýst er í ákæru 13. nóvember 2014. Varðar það honum refsingu samkvæmt tilgreindum ákvæðum í ákærunni.

II

Þann 18. október 2014 mætti lögregluþjónninn Ö bifreiðinni ..., þar sem henni var ekið hratt austur Þingvallastræti á móts við Kaupang. Elti hann bifreiðina, missti af henni en fann aftur og veitti eftirför með leiftrandi forgangsljósum. Stöðvaðist för hennar við Brekkugötu 7, eftir að henni hafði verið ekið gegn einstefnu um Ráðhústorg. Stökk ökumaður, ákærði Á, þar út úr henni og var handtekinn. Blóðsýni var tekið úr honum á lögreglustöð. Mældist í því amfetamín, 295 ng/ml.

Ö staðfesti frumskýrslu sína fyrir dómi.

Þ staðfesti matsgerð.

Engu breytir um sök ákærða að niðurstaða fyrrgreinds dóms hafði ekki verið skráð í gagnagrunn lögreglu.

Með vísan til þess sem rakið hefur verið leikur ekki skynsamlegur vafi á því að ákærði hefur gerst sekur um það atferli sem lýst er í ákæru 24. nóvember 2014. Varðar það honum refsingu samkvæmt tilgreindum ákvæðum í ákærunni.

III

Þann 5. nóvember 2014 sáu lögregluþjónarnir Æ og Y til ferða ákærða Á á bifreiðinni ... . Þau stöðvuðu för hans og færðu hann á lögreglustöð. Þar voru tekin blóðsýni og þvagsýni. Mældist tetrahýdrókannabínólsýra og amfetamín í þvaginu. Ekki mældust efni af þessu tagi í blóðsýninu.

Æ og Y staðfestu skýrslu um atvik fyrir dómi.

Þ staðfesti matsgerð.

Refsingu varðar að efni sem þessi mælist í þvagi samkvæmt 45. gr. a. umferðarlaga, burtséð frá því hvort það hafi einhver áhrif í raun á hæfni manns til að stjórna bifreið.

Af lögregluskýrslu verður ráðið að á þessum tíma hafi verið búið að skrá fyrrgreindan dóm í gagnagrunn lögreglu. Engu breytir um sök ákærða, þótt hann hafi verið búinn að verða þess áskynja að svo hafði ekki verið gert.

Með vísan til þess sem rakið hefur verið leikur ekki skynsamlegur vafi á því að ákærði hefur gerst sekur um það atferli sem lýst er í ákæru 16. janúar 2015. Varðar það honum refsingu samkvæmt tilgreindum ákvæðum í ákærunni.

IV

Lögregluþjónar á Vesturlandi stöðvuðu för bifreiðarinnar ... í Hvalfjarðarsveit þann 2. júní 2015 klukkan 02:37. Ákærði Á var farþegi í bifreiðinni. Fannst í henni taska í aftursæti, með efni sem reyndist vera kannabis, eins og lýst er í ákæru 16. september 2015. Enginn skynsamlegur vafi leikur á að efnið var í vörslum ákærða.

Mótbára ákærða þess efnis að lögreglustjórann á Norðurlandi eystra bresti ákæruvald í málinu er haldlaus. Verður frávísunarkröfu sem á því er byggð hrundið.

Vitnið X staðfesti matsgerð.

Lögregluþjónarnir Z og Ð staðfestu lögregluskýrslur.

Með vísan til þess sem rakið hefur verið leikur ekki skynsamlegur vafi á því að ákærði hefur gerst sekur um það atferli sem lýst er í ákæru 16. september 2015. Varðar það honum refsingu samkvæmt tilgreindum ákvæðum í ákærunni.

V

Lögreglan á Akureyri gerði húsleit hjá ákærða Á að [...] í Svalbarðsstrandarhreppi þann 20. apríl 2015. Gerði S skýrslu um leitina. Þeir T gáfu skýrslur fyrir dómi.

Svo sem fyrr segir kveðst ákærði É hafa verið einn með vörslur efna sem þarna fundust í læstum skáp og nánar eru greind í ákæru 9. október 2015.

Samkvæmt framburði lögregluþjónanna var það ákærði Á sem hafði lykil að skápnum undir höndum og framvísaði honum. Að þessu gættu verður fallist á að hann hafi farið með vörslur efnanna ásamt meðákærða eins og honum er gefið að sök. Varðar atferli hans við tilgreint refsiákvæði í ákærunni.

VI

Sakaferill ákærða Á teygir sig aftur til ársins 1999. Hér skiptir máli að þann 18. desember 2008 var hann dæmdur í þriggja mánaða fangelsi fyrir líkamsárás og dæmdur með eldri skilorðsdómur fyrir þjófnað. Hann sætti hegningarauka með dómi 2. júlí 2009 er hann var dæmdur í fangelsi í einn mánuð og til greiðslu 140.000 króna í sekt, fyrir brot gegn valdstjórninni og 1. mgr. 45. gr. a. umferðarlaga. Jafnframt var hann sviptur ökurétti í fjóra mánuði. Þann 16. mars 2011 var hann dæmdur í 45 daga fangelsi fyrir brot gegn 168. gr. og 4. mgr. 220. gr. almennra hegningarlaga og 1. mgr. og a-lið og c-lið 2. mgr. 36. gr. og 3. mgr. 5. gr. umferðarlaga og 19. gr., sbr. 41. gr. lögreglulaga nr. 90/1996. Sætti hann jafnframt sviptingu ökuréttar í sex mánuði. Árið 2011 sætti hann tvívegis sektum fyrir brot gegn lögum um ávana- og fíkniefni. Þann 7. maí 2013 var hann eins og áður segir dæmdur til að greiða 210.000 krónur í sekt og sviptur ökurétti í tvö ár fyrir brot gegn 45. gr. a. og 24. gr. umferðarlaga. Þann 23. apríl 2014 var hann dæmdur í 30 daga fangelsi fyrir brot gegn valdstjórninni. Loks sætti hann 6. júní 2014 hegningarauka og var þá dæmdur í tveggja mánaða fangelsi fyrir brot gegn lögum um ávana- og fíkniefni og 109. gr. almennra hegningarlaga. Honum var þann 26. júní 2014 veitt reynslulausn í eitt ár á eftirstöðvum refsingar, 85 dögum. Hann hefur nú rofið skilorð reynslulausnarinnar. Ber að taka upp eftirstöðvar refsingarinnar og dæma refsingu í einu lagi eftir reglum 77. gr. almennra hegningarlaga. Ákveðst hún fangelsi í 8 mánuði. Þá verður ákærði sviptur ökurétti ævilangt.

VII

Með skýlausri játningu ákærða É, sem fær stoð í rannsóknargögnum, telst sök hans nægilega sönnuð. Varðar háttsemi hans sem lýst er í ákærum við þar tilgreind refsiákvæði.

Sakaferill ákærða nær aftur til ársins 2006. Þykir rétt að rekja hér að þann 15. maí 2009 var hann dæmdur fyrir skjalafals, ránstilraun, brot gegn valdstjórninni, hótanir og umferðarlagabrot, í 18 mánaða fangelsi, 15 mánuðir þar af skilorðsbundnir í þrjú ár. Þann 27. júní 2010 var hann dæmdur í þriggja ára fangelsi fyrir líkamsárás, umboðssvik og fjársvik. Skilorðshluti dómsins frá 15. maí 2009 var dæmdur með. Þann 27. júní 2011 var ákærði dæmdur í fimm mánaða fangelsi fyrir fjársvik. Honum var veitt reynslulausn 30. júlí 2012 á eftirstöðvum 440 daga refsivistar. Hann var dæmdur þann 13. ágúst 2013 fyrir umboðssvik og brot gegn umferðarlögum. Eftirstöðvar reynslulausnar voru dæmdar með. Ákærði var með þessum dómi dæmdur í 16 mánaða fangelsi og sviptur ökurétti í tvö ár frá 21. ágúst 2013 að telja. Hann var dæmdur 31. október 2013 í átta mánaða fangelsi fyrir nytjatöku, fjársvik, þjófnað og fíkniefnaakstur og að lokum í 7 mánaða fangelsi 14. mars 2014 fyrir fjárdrátt og fjársvik. Honum var veitt reynslulausn 27. febrúar 2015 í tvö ár á 465 daga eftirstöðvum refsingar. Afplánar hann nú þær eftirstöðvar samkvæmt úrskurði 8. nóvember 2015.

Refsing ákærða ákveðst samkvæmt reglum 77. gr. almennra hegningarlaga. Litið verður til heimilda 2. ml. 255. gr. og 72. gr. laganna og ákærði dæmdur til að sæta fangelsi í tvö ár og sex mánuði.

VIII

Ákærði É hefur samþykkt bótakröfur og verður dæmdur til greiðslu þeirra eins og þær eru hafðar uppi í ákæru.

Ákærði Á verður dæmdur til að greiða samtals 1.365.349 krónur í sakarkostnað, þar með talin málsvarnarlaun skipaðs verjanda síns að meðtöldum virðisaukaskatti og ferðakostnað hans, eins og greinir í dómsorði. Þar af greiði hann 83.222 krónur í sameiningu með meðákærða.

Ákærði É verður dæmdur til að greiða samtals 471.962 krónur í sakarkostnað, þar með talin málsvarnarlaun skipaðs verjanda síns eins og greinir í dómsorði, að virðisaukaskatti meðtöldum. Þar af greiði hann 83.222 krónur í sameiningu með meðákærða.

Gera ber fíkniefni upptæk eins og krafist er og í dómsorði greinir.

E-kk-nf S-kk-nf héraðsdómari kveður upp dóminn. Hann fékk málið til meðferðar 9. nóvember sl.

Gætt var ákvæðis 1. mgr. 184. gr. laga nr. 88/2008.

DÓMSORÐ:

Kröfu ákærða Á um frávísun ákæru dagsettrar 16. september 2015 er hrundið.

Ákærði Á sæti fangelsi í 8 mánuði.

Ákærði É sæti fangelsi í tvö ár og sex mánuði.

Ákærði Á er sviptur ökurétti ævilangt.

Ákærði É greiði C 25.000 krónur, D 50.000 krónur með vöxtum samkvæmt 1. mgr. 8. gr. laga nr. 38/2001 frá 23. ágúst 2015 til 7. desember 2015, en síðan dráttarvöxtum samkvæmt 1. mgr. 6. gr. sömu laga til greiðsludags, E 187.520 krónur með vöxtum samkvæmt 8. gr. laga nr. 38/2001 frá 28. ágúst 2015 til 28. september 2015, en síðan með dráttarvöxtum til greiðsludags, F 12.500 krónur, G 24.000 krónur auk vaxta samkvæmt 8. gr. laga nr. 38, 2001 frá 12. september 2015, en síðan dráttarvöxtum samkvæmt 1. mgr. 6. gr. sömu laga til greiðsludags, H 35.000 krónur, I 15.000 krónur og L 10.000 krónur auk vaxta samkvæmt 1. mgr. 8. gr. laga nr. 38, 2001 frá 18 ágúst 2015 til 9. janúar 2016 og síðan dráttarvöxtum samkvæmt 1. mgr. 6. gr. sömu laga til greiðsludags.

Ákærði Á greiði 1.467.649 krónur í sakarkostnað, þar af 83.222 krónur í sameiningu með ákærða É og þar með talin málsvarnarlaun skipaðs verjanda síns, S-kk-ef K-kk-ef K-kk-ef hæstaréttarlögmanns, 818.400 krónur og ferðakostnað hans, 112.600 krónur.

Ákærði É greiði 451.502 krónur í sakarkostnað, þar af 83.222 krónur í sameiningu með ákærða Á og þar með talin málsvarnarlaun skipaðs verjanda síns, A-kk-ef M-kk-ef M-kk-ef héraðsdómslögmanns, 286.440 krónur.

Gerð eru upptæk 111,08 grömm af maríhúana, 55,87 grömm af amfetamíni og ein grammavog.